DA Den Europæiske Unions Tidende CE 88/398

(2004/C 88 E/0404)

SKRIFTLIG FORESPØRGSEL E-2296/03

af Alejo Vidal-Quadras Roca (PPE-DE) til Kommissionen

(11. juli 2003)

Om: Regional arealafgift, der opkræves af store varehuse

Den 31. oktober 2002 indgav forespørgeren skriftlig forespørgsel P-3185/02 (1) til Kommissionen om den alvorlige indskrænkning af den frie etableringsret, der opstår som følge af den arealafgift, den selvstyrende region Cataluña ved lov 16/2000 har pålagt store varehuse. Kommissær Monti bekræftede i sit svar afgivet på Kommissionens vegne den 17. december 2002, at Kommissionen på ingen måde vil tillade, at der opretholdes regler, som er i strid EF-traktatens artikel 43 om etableringsfriheden.

Der foreligger til dato intet oplyst om, at Generaldirektoratet for Det Indre Marked, som spørgsmålet sorterer under, skulle have taget noget skridt over for den spanske stat med hensyn til Cataluñas love 16/2000 og 17/2000, som hindrer fællesskabsvirksomhedernes etableringsfrihed.

Denne passivitet fra Kommissionens side skaber en situation med klar inkongruens, eftersom det på den ene side tillades, at regler af denne art opretholdes i EU, samtidig med at der på den anden side stilles krav om, at tiltrædelseslandene afskaffer dem.

1. Har Generaldirektoratet for Det Indre Marked planer om at indlede nogen form for procedure mod den spanske stat med hensyn til Cataluñas love 16/2000 og 17/2000? Hvornår vil den i bekræftende fald gøre dette?

2. Vil Generaldirektoratet for Det Indre Marked gennemføre nogen form for generel aktion mod foranstaltninger af denne art, som effektivt hindrer større indkøbscentres etableringsfrihed? Hvornår vil aktioner af denne art i bekræftende fald blive gennemført?

3. Er Kommissionen klar over betydningen af at handle så hurtigt som muligt for at hindre ikke blot en udvidelse af foranstaltninger af denne art, som hindrer etableringsfriheden, men også gennemførelsen af allerede eksisterende foranstaltninger, såsom Cataluñas lov 16/2000, som allerede medfører en kunstig og uigenkaldelig omledning af investeringer?

Svar afgivet på Kommissionens vegne af Frits Bolkestein

(5. september 2003)

Kommissionen ønsker først at bekræfte over for det ærede parlamentsmedlem, at den ikke agter at tillade bibeholdelsen af regler, som anses for at stride mod EF-traktatens artikel 43 om etableringsfrihed, uanset om de er fastsat i medlemsstaterne eller i tiltrædelseslandene.

Som det ærede parlamentsmedlem selv er inde på, agter Kommissionen at gennemføre en generel aktion mod foranstaltninger, som hindrer større indkøbscentres etableringsfrihed. Kommissionen har i øvrigt anmodet medlemsstaterne om at blive underrettet om deres nationale regler om etablering af store indkøbscentre. Den har netop modtaget sådanne oplysninger og kan nu gennemgå alle disse regler for at vurdere, om de er i overensstemmelse med principperne i EF-traktaten, navnlig artikel 43 om etableringsfrihed. Der gøres opmærksom på, at Kommissionen som led i sin strategi for det indre marked for tjenesteydelser (2) anser det for vigtigt at undersøge nationale bestemmelser, som kan få betydning for distributionsvirksomheder og især foranstaltningerne om etablering af store indkøbscentre.

Hvad angår Cataluñas love 16/2000 og 17/2000, kan Kommissionen oplyse det ærede parlamentsmedlem, at dens tjenestegrene i marts måned 2003 har modtaget en klage vedrørende disse love, og at klagen i øjeblikket er ved at blive behandlet. Kommissionen agter i øvrigt at anmode de spanske myndigheder om nærmere oplysninger bl.a. om begrundelsen for indførelsen af disse love og om konsekvenserne heraf. Hvis det efter denne forundersøgelse viser sig nødvendigt at indlede en overtrædelsesprocedure, vil det ske hurtigst muligt.

(1) EFT C 192 E af 14.8.2003, s. 102.

(2) Rapport fra Kommissionen til Rådet og Europa-Parlamentet – »Status over det indre marked for tjenester«, af 30. juli 2002, KOM(2002)441 endelig udg.